Diari Oficial de la Generalitat Valenciana


Sumari del DOGV 2313, del 19-07-1994 (1994/832006)

ORDRE de 21 de juny de 1994, de la Conselleria d'Obres Públiques, Urbanisme i Transports, reguladora del Consell Consultiu de Ports de la Generalitat Valenciana.
-----------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1994/06/21/(2)/dof/vci/html**

### Dades del document

Número de DOGV
:   2313

Data del DOGV
:   19-07-1994

Secció del DOGV
:   DISPOSICIONS GENERALS

Número del document
:   1994/832006


Data del document
:   21-06-1994

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

ORDRE de 21 de juny de 1994, de la Conselleria d'Obres Públiques, Urbanisme i Transports, reguladora del Consell Consultiu de Ports de la Generalitat Valenciana. [94/4626]  
Una vegada extingida la personalitat jurídica de la Gerència de Ports, per la Llei de Pressupostos de la Generalitat Valenciana de 1994, en virtut del que disposa l'article 47, procedia la integració de les funcions d'aquest organisme en l'organigrama de la Conselleria d'Obres Públiques, Urbanisme i Transports.  
En compliment del mandat legal, pel Decret 24/1994, de 8 de febrer, del Consell de la Generalitat Valenciana, tingué lloc l'esmentada integració de funcions. En la modificació de l'article 6 del Decret 65/1991, que aprovà el Reglament Orgànic i Funcional de la Conselleria d'Obres Públiques, Urbanisme i Transports, es crea el Consell Consultiu de Ports de la Generalitat Valenciana amb funcions assessores i de participació dels usuaris, que, en certa mesura, implica la continuïtat del comitè de direcció de l'extinta Gerència de Ports en aspectes que no comporten funcions resolutòries, atès l'innegable arrelament que en l'àmbit portuari de la Comunitat Valenciana va assolir la Gerència de Ports com a element d'integració i participació.  
Per tant, cal desenvolupar la composició i el règim de funcionament d'aquest òrgan, segons determina l'apartat 4 de l'article 6è del Decret 65/1991, en la nova redacció feta pel Decret 24/1994, de 8 de febrer, mitjançant una ordre del conseller d'Obres Públiques, Urbanisme i Transports.  
L'ordre que es promulga estableix una composició del consell semblant a la de l'anterior comitè de direcció de la Gerència de Ports, encara que simplificant i agilitant el règim de funcionament, amb una remissió quasi completa a les determinacions del capítol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i suprimint el requisit de la publicació del nomenament dels vocals al Diari Oficial de la Generalitat Valenciana.  
Per tot això, en ús de les facultats que em confereix l'article 35 de la Llei 5/1983, de 30 de desembre, del Govern Valencià,  
ORDENE:  
Article primer  
El Consell Consultiu de Ports de la Generalitat Valenciana és l'òrgan col·legiat de participació i consulta dels usuaris, administracions i col·lectius interessats en la gestió dels ports de la Generalitat.  
Té com a missió servir de canal a les iniciatives dels col·lectius que, per la relació amb l'activitat portuària, hi estan representats, per a mostrar permanentment l'estat d'opinió existent respecte dels problemes que afecten els ports.  
A proposta del president, el Consell emetrà un informe sobre totes aquelles matèries que se sotmeten a la seua consideració. Així mateix, en relació amb les funcions descrites en el paràgraf anterior, podrà elevar a la Conselleria d'Obres Públiques, Urbanisme i Transports, les mocions i les propostes que considere pertinents.  
Article segon  
El Consell Consultiu de Ports de la Generalitat Valenciana tindrà aquesta composició:  
- President, el conseller d'Obres Públiques, Urbanisme i Transports.  
- Vicepresident, el director general d'Obres Públiques.  
A més, formaran part del consell aquests vocals:  
- El cap de la Divisió de Ports i Costes de la Conselleria d'Obres Públiques, Urbanisme i Transports.  
- El cap del Servei d'Explotació i Conservació de Ports de la Conselleria d'Obres Públiques, Urbanisme i Transports.  
Un vocal designat pel president a proposta de les conselleries de:  
- Economia i Hisenda  
- Indústria, Comerç i Turisme  
- Treball i Afers Socials  
- Agricultura, Pesca i Alimentació  
Un vocal designat pel president pertanyent a cada un d'aquests col·lectius i entitats:  
- Els ajuntaments en el terme dels quals hi haja un port dependent de la Generalitat Valenciana.  
- Les federacions de confraries de pescadors de la Comunitat Valenciana.  
- El Consell Regional de Cambres Oficials de Comerç. Indústria i Navegació de la Comunitat Valenciana.  
- Els concessionaris d'instal·lacions nàutico-esportives radicats en els ports de gestió directa de la Generalitat Valenciana.  
Actuarà com a secretari, sense dret a vot, el cap del Servei de Gestió de Ports i Costes de la Conselleria d'Obres Públiques, Urbanisme i Transports.  
Article tercer  
Els membres consumats exerciran les funcions pròpies durant el temps que ocupen els càrrecs respectius.  
Els vocals que no tinguen caràcter de membres consumats restaran en el càrrec fins que el president del consell en revoque el nomenament.  
Article quart  
1. En cas de vacant, absència, malaltia i, en general, quan concórrega alguna altra causa legal, el president el substituirà el vicepresident.  
2. El ple del consell acordarà, en la primera sessió, el règim de substitucions temporals dels vocals i del secretari.  
Article cinquè  
El consell s'ajustarà en el règim de funcionament del capítol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Quedarà vàlidament constituït, en segona convocatòria, mitja hora després de l'assenyalada per a la primera, siga el nombre que siga de vocals assistents, sempre que estiguen presents el president i el secretari.  
El president desfarà els empats amb el vot de qualitat.  
DISPOSICIÓ TRANSITÒRIA ÚNICA  
Inicialment, i fins que el president en dispose la substitució, formaran part del consell els vocals en representació de les conselleries i dels col·lectius i entitats del comitè de direcció de la Gerència de Ports de la Generalitat en el moment de l'extinció.  
DISPOSICIÓ FINAL ÚNICA  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 21 de juny de 1994  
El conseller d'Obres Públiques, Urbanisme i Transports,  
EUGENIO BURRIEL DE ORUETA


Còpia Permalink ELI